Súradnice: 48°49′38″S 23°10′33″V﻿ / ﻿48,8270972°S 23,1757667°V﻿ / 48.8270972; 23.1757667

Rieka Stryj s Vereckým priesmykom.
Verecký priesmyk v roku 1939, kedy tvoril štátnu hranicu medzi Maďarskom a Poľskom. V zábere možno veľa slavobrány vidieť pôvodný pamätník príchodu starých Maďarov do Karpatskej kotliny z roku 1896.
**Verecký priesmyk**, niekedy aj **Verecké sedlo** (ukr. Вере́цький перевал, maď. *Vereckei-hágó*) je horský priesmyk na Ukrajine, jeden z najvýznamnejších priesmykov vo vnútorných Východných Karpatoch - Poloninách.

Poloha
------

Priesmyk sa nachádza v hlavnom karpatskom oblúku na rozhraní Ľvovskej a Zakarpatskej oblasti v hrebeňoch severovýchodných Karpát, teda Polonín. Je ohraničený riečnymi údoliami riek Latorica a Opir, na rozvodí medzi povodiami Latorice a rieky Stryj, ktorá je pravostranným prítokom Dnestru. Priesmyk sa nachádza v nadmorskej výške 841 m n. m. Verecký priesmyk je súčasťou Zakarpatskej turistickej magistrály, ktorá od neho ďalej na východ pokračuje na vrch Pikuj (1 408 m n. m.).

Dejiny
------

Je zrejmé, že priesmyk bol pre migráciu a dopravu využívaný viac ako tisícročie a mal významnú rolu aj vo viacerých vojenských operáciách. V roku 895 vtrhli cez priesmyk do Karpatskej kotliny staromaďarské arpádovské kmene pri ich tzv. zaujatí vlasti, aby tu položili základy Uhorského kráľovstva. V stredoveku tvoril Verecký priesmyk východnú hranicu Uhorska, známu aj ako "Brána do Ruska", cez ktorú kráľ Belo IV. pravidelne podnikal výpady do Haliče za účelom podmanenia si tohto regiónu. Priesmyk v tomto období tiež využili pri vpáde mongolské vojská pred ich stretom s hlavnou uhorskou armádou v bitke pri rieke Slaná v roku 1241. Mongoli alebo Tatári pod vedením Batu chána vtrhli do krajiny začiatkom marca tohto roku cez priesmyk. Záseky, ktoré uhorské vojsko postavilo ako zábranu pohybu mongolskej jazdy, podpálili a pomerne malé vojsko pod vedením palatína Dionýza Tomaja, ktoré malo zadržať alebo spomaliť ich postup, úplne zničili. V roku 1703 cez priesmyk pricestoval do Karpatskej kotliny František II. Rákoci, ktorý tak ukončil svoj exil na hrade Berežany v dnešnej Ukrajine, aby započal velenie v najväčšom protihabsburskom povstaní. V roku 1914 počas prvej svetovej vojny priesmyk zažil tvrdé boje medzi rakúsko-uhorskou a ruskou cárskou armádou. Ďalšie boje sa tu odohrávali počas druhej svetovej vojny pri sovietskom postupe cez Karpaty. V oblasti je stále možné vidieť pozostatky obranných opevnení, tzv. Arpádovej línie, ktorú tu maďarský režim Miklósa Horthyho vystaval po okupácii Podkarpatskej Rusi po Viedenskej arbitráži a rozpade Druhej česko-slovenskej republiky.

Od 80. rokov 20. storočia boli v širšom okolí Vereckého priesmyku vybudované viaceré diaľkové cesty, ktoré pôvodnú cestu cez priesmyk odsunuli do úzadia (cesty E471, národná cesta H13 Ľvov-Sambir-Užhorod, P21).

Priesmyk je v ukrajinskej histórii pamätný pre udalosti z roku 1939. Vtedy sa stal ešte pred vypuknutím druhej svetovej vojny miestom masovej vraždy približne 600 ukrajinských partizánov Karpatskej Siče (Карпа́тська Січ), polovojenskej organizácie Karpato-Ukrajiny, autonómnej oblasti Česko-slovenskej republiky. Tí tu v horách bojovali proti maďarským a poľským vojskám.

Pamätník 1100. výročia vpádu staromaďarských kmeňov do Karpatskej kotliny v roku 895 (fotografia z roku 2008).

Súčasný turizmus a pamiatky
---------------------------

Turizmus je v súčasnosti významnou časťou ekonomiky Zakarpatskej oblasti. Po páde komunistických režimov vo východnej Európe a otvorení ukrajinských hraníc pre občanov krajín EÚ po Oranžovej revolúcii v roku 2004 sa zlepšila možnosť navštevovať Verecký priesmyk aj pre zahraničných turistov. V dôsledku historických udalostí má priesmyk špeciálne postavenie pre maďarských turistov, z ktorých ho navštevujú intelektuáli aj dôchodcovia, keďže pre nich predstavuje zvláštnu historickú symboliku, hoci leží za hranicami dnešného Maďarska.

V októbri 2017 vicepremiérka Ukrajiny pre európske a euroatlantické záležitosti, Ivanna Klimpuš Cincadze, otvorila v priesmyku pamätný komplex, ktorý je venovaný vojakom tzv. Karpato-Ukrajiny. Osadenie pamätníka pripomínajúceho udalosti z marca 1939 kritizovala poľská vláda, keďže poľská zodpovednosť na prípadných popravách partizánov nebola nikdy preukázaná. Otvorenie pamätníka spolu s cintorínom príslušníkov Karpatskej Siče zhoršilo bilaterálne vzťahy Ukrajiny s Maďarskom a Poľskom.

V roku 2008 získala maďarská vláda povolenie od ukrajinskej vlády na výstavbu pamätníka v priestoroch priesmyku. Ten pripomína príchod staromaďarských kmeňov do Karpatskej kotliny v roku 895. V priestoroch priesmyku už stál predtým pamätník v tvare stĺpu z roku 1896, ktorý sa nedochoval do súčasnosti. Autorom nového pamätníka je maďarský sochár Péter Matl (Петро Матл), rodák z dnešného ukrajinského mesta Mukačevo. Maďarsko v roku 2016 taktiež vyjadrilo záujem o rekonštrukciu 12 km cestného úseku z obce Alsóverecke k vrcholu priesmyku a teda staromaďarskému pamätníku. Cesta je totiž v katastrofálnom stave a na jej opravu nemá zakarpatská oblastná vláda dostatok financií. Oprava si vyžaduje minimálne 15 miliónov ukrajinských hrivien.

Referencie
----------

1. ↑   *Zakarpatská turistická magistrála* [online]. Forest Portal - o lesoch Slovenska, [cit. 2019-04-15]. Dostupné online. Archivované 2019-04-15 z originálu.
2. ↑  BARBO. *Bitka na rieke Slanej – 11. apríla 1241* [online]. E-Středověk, 8.6.2008, [cit. 2019-04-15]. Dostupné online.
3. ↑  MAGOSCI, Paul Robert: With Their Backs to the Mountains. A History of Carpathian Rus' and Carpatho-Rusyns. CEU Press, 2015 (po anglicky)
4. ↑  TURIK, Rado. *Rekonštrukcia časti Arpádovej línie v katastri obce Ulič* [online]. Klub vojenskej histórie Beskydy, 12.7.2011, [cit. 2019-04-15]. Dostupné online.
5. ↑   *«Карпатська Січ» – без міфів і легенд ("Karpatská Sič, Za mýtmi či legendami")*. UA Reporter, 04.04.2010, [cit. 2019-04-15]. (po ukrajinsky)
6. ↑  LAIHONEN, Petteri a István CSERNICSKÓ. *Expanding Marginality. Linguascaping a Transcarpathian Spa in South-Western Ukraine. In: Language and Culture on the Margins: Global/Local Interactions* [online]. [Cit. 2019-04-15]. Dostupné online. (po anglicky)
7. ↑  JASINA, Łukasz. *PISM Spotlight: New Memorial on Verecke Pass Raises Tensions* [online]. Varšava: Polski Instytut Spraw Międzynarodowych, 18.10.2017, [cit. 2019-04-15]. Dostupné online. (po anglicky)
8. ↑  GRAJZEL, Fanny. *HUNGARY IS BUILDING THE ROAD TO THE CONQUEST MONUMENT IN UKRAINE* [online]. DailyNews Hungary, 21.4.2016, [cit. 2019-04-15]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Verecký priesmyk**